钦定古今图书集成/明伦汇编/闺媛典/第293卷 > 皇清二十六 > 房攸芋妻张氏
## 钦定古今图书集成/明伦汇编/闺媛典/第293卷 > 皇清二十六 > 房攸芋妻张氏

按《魏县志》：张氏，生员房攸芋妻。芋早死无子，单户无依，所遗产悉以办丧，仅馀地十亩，而芋冢存焉。氏躬亲耘耔，倦则憩冢旁，饮食必先馈奠，然后敢食。一日，其弟来省视，见氏鹄面鹑衣，汗沾禾土，泣下沾襟，前劝曰：“房氏鲜伯叔兄弟，生无以养，死无以葬，惟力自恃，万有不虞，奈何？” 氏挥锄于地，指冢泣曰：“我与亡人相隔者，数粒微尘耳，汝去勿复言！” 从此岁累不登，兵戈四起，氏益茕茕饥苦，凡历三十馀年卒。